CELEX: 32019R1290
Language: hu
Date: 2019-07-31 00:00:00
Title: A Bizottság (EU) 2019/1290 végrehajtási rendelete (2019. július 31.) az (EU) 2018/338 végrehajtási rendeletnek a brojlercsirkék vagy tojójércék számára készült takarmány-adalékanyagként felhasznált, az Aspergillus niger (DSM 25770) által termelt 6-fitázt tartalmazó készítmény minimális tartalma tekintetében történő módosításáról (az engedély jogosultja: BASF SE) (EGT-vonatkozású szöveg.)

1.8.2019   
               
               
                  HU
               
               
                  Az Európai Unió Hivatalos Lapja
               
               
                  L 203/6
               
            
         A BIZOTTSÁG (EU) 2019/1290 VÉGREHAJTÁSI RENDELETE
         (2019. július 31.)
         az (EU) 2018/338 végrehajtási rendeletnek a brojlercsirkék vagy tojójércék számára készült takarmány-adalékanyagként felhasznált, az Aspergillus niger (DSM 25770) által termelt 6-fitázt tartalmazó készítmény minimális tartalma tekintetében történő módosításáról (az engedély jogosultja: BASF SE)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,
         mivel:
         
                     (1)
                  
                  
                     Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról.
                  
               
                     (2)
                  
                  
                     Az Aspergillus niger (DSM 25770) által termelt 6-fitázt tartalmazó készítmény alkalmazását az (EU) 2018/338 bizottsági végrehajtási rendelet (2) a brojlercsirkék és tojójércék esetében tíz évre engedélyezte.
                  
               
                     (3)
                  
                  
                     Az engedély jogosultja azóta javasolta az engedély feltételeinek módosítását az érintett készítmény esetében, annak minimális tartalmát 750 FTU/kg-ról 125 FTU/kg-ra kívánja csökkenteni a takarmányban. A kérelemhez csatolták a kérést alátámasztó adatokat. A Bizottság továbbította a kérelmet az Európai Élelmiszerbiztonsági Hatóságnak (a továbbiakban: Hatóság).
                  
               
                     (4)
                  
                  
                     A Hatóság 2019. január 23-i véleményében (3) megállapította, hogy a javaslatban szereplő új felhasználási feltételek mellett az Aspergillus niger (DSM 25770) által termelt 6-fitázt tartalmazó készítmény a kérelmezett 125 FTU/kg minimális dózis mellett hatékonyan használható brojlercsirkék takarmányában, és hogy ez a megállapítás kiterjeszthető a tojójércékre/tenyészcsirkékre is. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.
                  
               
                     (5)
                  
                  
                     Az Aspergillus niger (DSM 25770) által termelt 6-fitáz enzimet tartalmazó készítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerint engedélyezni kell.
                  
               
                     (6)
                  
                  
                     Az (EU) 2018/338 végrehajtási rendeletet ezért ennek megfelelően módosítani kell.
                  
               
                     (7)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2018/338 végrehajtási rendelet mellékletében a brojlercsirkékre és tojójércékre vonatkozó bejegyzésen belül a „Legkisebb tartalom” oszlopban a „750 FTU” bejegyzés helyébe a „125 FTU” szöveg lép.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. július 31-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 268., 2003.10.18., 29. o.
         
         
            (2)  A Bizottság (EU) 2018/338 végrehajtási rendelete (2018. március 7.) egy, az Aspergillus niger (DSM 25770) által termelt 6-fitázt tartalmazó készítmény brojlercsirkék, tojójércék, hízósertések, kocák, kevésbé jelentős hízó- vagy tenyészsertésfélék, hízópulykák, tenyészpulykák, valamennyi egyéb madárfaj (a tojószárnyasok kivételével) és elválasztott malacok takarmány-adalékanyagként való engedélyezéséről (az engedély jogosultja: BASF SE) (HL L 65., 2018.3.8., 17. o.).
         
            (3)  EFSA Journal 2019; 17(2):5607.